/* COM/2011/0181 galīgā redakcija */ KOMISIJAS PAZIŅOJUMS PADOMEI par pieprasījumu iesniegt priekšlikumu par ES ierēdņu priekšlaicīgas pensionēšanās sistēmu





[pic] | EIROPAS KOMISIJA | Briselē, 7.4.2011 COM(2011) 181 galīgā redakcija KOMISIJAS PAZIŅOJUMS PADOMEI par pieprasījumu iesniegt priekšlikumu par ES ierēdņu priekšlaicīgas pensionēšanās sistēmu KOMISIJAS PAZIŅOJUMS PADOMEI par pieprasījumu iesniegt priekšlikumu par ES ierēdņu priekšlaicīgas pensionēšanās sistēmu Padome 2010. gada 25. oktobrī pieņemtajos secinājumos aicināja Komisiju līdz 2011. gada vidum iesniegt tiesību akta priekšlikumu par grozījumiem Civildienesta noteikumos. Lai ņemtu vērā Padomes secinājumos paustās bažas, ar šādu priekšlikumu ir vai nu jāatceļ Civildienesta noteikumu VIII pielikuma 9. panta 2. punkts, vai arī tas būtiski jāpārskata. Ja Komisija nolemj priekšlikumu neiesniegt, saskaņā ar LESD 241. pantu tai jāinformē Padome par iemesliem. Komisija vēlas Padomei atgādināt, ka 2004. gadā Civildienesta noteikumu VIII pielikuma 9. panta 2. punkts tika pieņemts kā cilvēkresursu pārvaldības instruments. Šis instruments ir ļāvis ES iestādēm atteikties no iepriekšējās dienesta attiecību izbeigšanās sistēmas (" dégagement" ) un ir atvieglojis darbinieku pieņemšanu darbā no jaunajām dalībvalstīm (ES 10 un ES 2). Šis instruments bija daļa no pasākumu kopuma, par kuriem vienojās Padome, Komisija un arodbiedrības. Komisija vēlas uzsvērt, ka saskaņā ar Civildienesta noteikumiem Padomei iesniegtajā ziņojumā norādītie skaitļi atspoguļo īstermiņa perspektīvu. Vienlaicīgi Komisija neredz iemeslus, kādēļ Padome varētu pieņemt, ka šī sistēma ilgtermiņā nenodrošinātu budžeta neitralitāti. Kopš 2004. gada Civildienesta noteikumu 1.a panta 2. punktā un 1.b pantā minētās iestādes ir kopīgi piemērojušas priekšlaicīgas pensionēšanās sistēmu. Tās šādi ir rīkojušās vienīgi dienesta interesēs un tikai dažos gadījumos. Šī sistēma ir piemērota (izņemot vienu nelielu, taču nelabvēlīgu izņēmumu), ievērojot Civildienesta noteikumu VIII pielikuma 9. panta 2. punktā noteiktās robežas. Tāpat arī Komisija vēlas Padomei atgādināt, ka, ņemot vērā īpašo situāciju pēc paplašināšanās, pēdējos gados piemērotais gada procentu rādītājs bija 10 %, taču nekas neliecina par to, ka šis maksimālais rādītājs tiks sasniegts katru gadu. Civildienesta noteikumu VIII pielikuma 9. panta 2. punkts attiecas uz visām iestādēm, un tām visām šī sistēma kopīgi jāpārvalda. Komisija nevar vienpusēji ierobežot veidu, kādā citas iestādes īsteno savas iecēlējinstitūcijas pilnvaras attiecībā uz priekšlaicīgu pensionēšanos. Tomēr saskaņā ar Komisijas priekšlikumu iestādes ir piekritušas izmantot savu kā iecēlējinstitūciju rīcības brīvību un laikposmam no 2010. līdz 2011. gadam par gada procentu rādītāju piemērot aptuveni 8 %. Tādējādi tiktu ņemtas vērā ar ES-10 dalībvalstu pilsoņu darbā pieņemšanu saistītā pārejas perioda beigas, kā arī joprojām pastāvošā vajadzība pieņemt darbā darbiniekus no ES-2 dalībvalstīm. Iepriekšminēto iemeslu dēļ Komisija neuzskata, ka šobrīd ir pamats pārskatīt Civildienestu noteikumu VIII pielikuma 9. panta 2. punktu. Taču, kad Komisija sniegs priekšlikumu grozījumiem Civildienesta noteikumos, tā pienācīgi ņems vērā Padomes paustās bažas.